ЕС влиза в глобалната надпревара за ваксина срещу коронавируса ЕК ще търси сделки за споделяне на разходите с фармацевтични фирми за разработването ѝ срещу приоритетна продажба на дози за страните членки Европейският съюз ( ЕС ) се стреми да се присъедини към глобалната надпревара за осигуряване на достъп до бъдещи коронавирусни ваксини , като търси сделки за споделяне на разходите за разработването им с фармацевтичните компании , пише Bloomberg . Европейската комисия е поискала от 27 - те правителства на блока мандат да преговаря с компаниите за предварителни договори и резервации за дози на обещаващи разработки , става ясно от вътрешна бележка , с която Bloomberg разполага . Според плана ЕС ще търси съвместни обществени поръчки и ще предостави финансова подкрепа при условие , че страните членки на блока ще имат правото да купуват необходимите дози с предимство . Това ще изисква опростяване на някои регулаторни процедури между държавите членки на ЕС , като например изискванията за етикетиране , посочва изпълнителната служба на ЕС . В Европа се засилват опасенията , че регионът ще изостане от САЩ или Китай при получаването на доставки на успешна ваксина . В докладната записка Европейската комисия предупреждава , че този ход е необходим , след като САЩ постигнаха подобни споразумения . Сред тях са 1 , 2 - та милиарда долара за AstraZeneca Plc , за да произведе ваксината на Оксфордския университет . Комисията вече осигури финансиране за разработване и производство на ваксини на няколко компании . ЕС явно обаче е решил да подражава на Американския орган за напреднали изследвания и развитие на биомедицинските науки , който „ финансира различни проекти , дори преди да се докаже , че всеки от тях работи , с надеждата да има два или трима успешни проекта , които да позволят бързо разпространение на ваксиа сред гражданите на САЩ “ , според меморандума от 25 май . Предложението трябва да бъде обсъдено между представители на ЕК днес без да се очакват решения . Говорителят на ЕК по здравните въпроси не е отговорил на запитванията на агенцията до публикуването на материала .